24. ΝΟΜΟΣ υπ’ αριθ. 624 της 20/23 Ιουν. 1977 (ΦΕΚ Α΄ 174) Περί ιδρύσεως παρά τη Ακαδημία Αθηνών Κέντρου Ερεύνης Φυσικής της Ατμοσφαίρας και Κλιματολογίας. Άρθρ.1.-1.Ιδρύεται παρά τη Ακαδημία Αθηνών Κέντρον Ερεύνης της Φυσικής της Ατμοσφαίρας και Κλιματολογίας, το οποίον έχει ως σκοπόν: α)Την συστηματικήν μελέτην των παρατηρήσεων των αναφερομένων εις τα ανώτερα στρώματα της ατμοσφαίρας, β)Την συγκέντρωσιν και επεξεργασίαν των παρατηρήσεων των σχετικών προς την ρύπανσιν της ατμοσφαίρας εν Ελλάδι, γ)Την έρευναν των κλιματικών κυμάνσεων οιασδήποτε χρονικής περιόδου. 2.Το Κέντρον είναι αναπόσπαστον επιστημονικόν τμήμα της Ακαδημίας Αθηνών. 3.Αι διατάξεις των παρ. 2, 3 και 4 του άρθρ. 2 του Ν.Δ. 4545/1966 «περί τροποποιήσεως και συμπληρώσεως των «περί της Ακαδημίας ισχουσών διατάξεων» εφαρμόζονται και επί του δια του παρόντος ιδρυομένου Κέντρου. Άρθρ.2.-1.Δια την λειτουργίαν του Κέντρου συνιστώνται κατά κλάδους και βαθμούς αι κάτωθι θέσεις: Κλάδος ΑΤ17: 1 θέσις Διευθυντού, επί βαθμώ 2ω. 1 θέσις Επιμελητού, επί βαθμώ 5ω-3ω. Κλάδος ΑΤ18: 2 θέσεις βοηθών, επί βαθμώ 7ω-4ω. Κλάδος ΜΕ3: 1 θέσις Παρασκευαστού, επί βαθμώ 10ω-6ω και Κλάδος ΜΕ1: 1 θέσις γραφέως, επί βαθμώ 10ω-6ω. 2.Τα ειδικά τυπικά προσόντα διορισμού εις τον εισαγωγικόν βαθμόν των ανωτέρω θέσεων ορίζονται συμφώνως προς τας διατάξεις της παρ. 5 του άρθρ. 7 του Β.Δ/τος της 23/24.12.1955 «περί εφαρμογής του Υπαλληλικού Κώδικος επί των υπαλλήλων των Ν.Π.Δ.Δ. μετά πρότασιν της Συγκλήτου της Ακαδημίας. Άρθρ.3.-Αι διατάξεις των άρθρ. 4, 5, 6 και 7 του Ν.Δ. 4545/1966 εφαρμόζονται αναλόγως και επί του αντιστοίχου προσωπικού του Κέντρου. Άρθρ.4.-1.Επιτρέπεται όμως κεναί θέσεις του προσωπικού του Κέντρου πληρώνται και δια μετατάξεως υπαλλήλων εκ του Μετεωρολογικού Ινστιτούτου του Εθνικού Αστεροσκοπείου Αθηνών ή των εργαστηρίων Μετεωρολογίας και Κλιματολογίας των Πανεπιστημίων, εχόντων τα απαιτούμενα δια την κατάληψιν της θέσεως τυπικά και ουσιαστικά προσόντα. 2.Η κατά την προηγουμένην παράγραφον μετάταξις χωρεί μόνον τη αιτήσει του μετατασσομένου ενεργείται δε κατόπιν ητιολογημένης προτάσεως της Συγκλήτου της Ακαδημίας Αθηνών, μετά σύμφωνον απόφασιν των οικείων Υπηρεσιακών Συμβουλίων και της οικείας Εφορευτικής Επιτροπής, ή εν ελλείψει αυτής, του οικείου Ακαδημαϊκού Επόπτου. Άρθρ.5.-1.Το επιστημονικόν προσωπικόν του Κέντρου λαμβάνει τας πάσης φύσεως αποδοχάς και επιδόματα τα παρεχόμενα εκάστοτε εις το αντίστοιχον επιστημονικόν προσωπικόν του Κέντρου Ερευνών Αστρονομίας και Εφηρμοσμένων Μαθηματικών της Ακαδημίας. 2.Οι παρασκευασταί του ιδρυομένου Κέντρου, ως και του Κέντρου Ερευνών Αστρονομίας και Εφηρμοσμένων Μαθηματικών, λαμβάνουν τας πάσης φύσεως αποδοχάς και επιδόματα τα παρεχόμενα εκάστοτε εις τους ομοιοβάθμους των παρασκευαστάς του Πανεπιστημίου Αθηνών. Άρθρ.6.-Η ισχύς του παρόντος άρχεται από της δημοσιεύσεώς του δια της Εφημερίδος της Κυβερνήσεως. 